Predkladacia správa

Návrh zákona o bezpečnosti a ochrane zdravia pri práci  a o zmene a doplnení niektorých zákonov (ďalej len „návrh zákona“) predkladá Ministerstvo práce, sociálnych vecí a rodiny Slovenskej republiky na základe Plánu legislatívnych úloh vlády Slovenskej republiky na rok 2005.
Návrh zákona je koncipovaný v zmysle príslušných ustanovení Dohovoru Medzinárodnej organizácie práce č. 155 o bezpečnosti a zdraví pracovníkov a o pracovnom prostredí, Dohovoru Medzinárodnej organizácie práce o zdravotníckych službách pri práci č. 161 z roku 1985  a smernice Rady č. 89/391/EHS o zavádzaní opatrení na podporu zlepšenia bezpečnosti a zdravia pracovníkov pri práci, ktorými je Slovenská republika viazaná.
Do predkladaného návrhu zákona sa v záujme úplnej zhody so smernicou Rady č. 89/391/EHS o zavádzaní opatrení na podporu zlepšenia bezpečnosti a ochrany zdravia pracovníkov pri práci implementujú aj tie časti ustanovení tejto smernice, ktoré po preskúmaní zákona Národnej rady Slovenskej republiky č. 330/1996 Z. z. o bezpečnosti a ochrane zdravia pri práci v znení neskorších predpisov odporučilo upraviť generálne riaditeľstvo Európskej komisie pre zamestnanosť a sociálne veci aj so zreteľom na príslušné rozhodnutia Európskeho súdneho dvora. 
	V predkladanom návrhu zákona sa zamestnávateľovi navrhujú v oblasti bezpečnosti a ochrany zdravia pri práci základné povinnosti vrátane povinností súvisiacich so vznikom pracovného úrazu, iného úrazu, choroby z povolania, priemyselnej otravy, nebezpečnej udalosti a pri vzniku závažnej priemyselnej havárie, čím sa nahradí vyhláška Slovenského úradu bezpečnosti práce a Slovenského banského úradu č. 111/1975 Zb. o evidencii a registrácii pracovných úrazov a o hlásení prevádzkových nehôd (havárií) a porúch technických zariadení v znení vyhlášky Slovenského úradu bezpečnosti práce a Slovenského banského úradu č. 483/1990 Zb. Návrhom zákona sa ustanovujú špecifické úlohy pre Národný inšpektorát práce, Technickú inšpekciu a pre oprávnené právnické osoby a fyzické osoby vo veci vydávania oprávnení, osvedčení a preukazov na vykonávanie niektorých činností významných z hľadiska zabezpečenia bezpečnosti a zdravia pri práci. 
Účelom návrhu zákona je posilniť systémovú komplexnosť právnej úpravy bezpečnosti a ochrany zdravia pri práci a znížiť neúčelnú zaťaženosť právnických a fyzických osôb. Tým sa dôslednejšie zabezpečí bezpečnosť a ochrana zdravia pri práci, vylúčenie alebo zníženie počtu pracovných úrazov, chorôb z povolania a iných poškodení zdravia z práce a redukovanie súvisiacich neproduktívnych nákladov zaťažujúcich hospodárenie zamestnávateľa a verejné zdroje.
V súvislosti s navrhovanou právnou úpravou sa zároveň článkami novelizujú aj zákon č. 455/1991 Zb. o živnostenskom podnikaní (živnostenský zákon v znení neskorších predpisov, zákon Národnej rady Slovenskej republiky č. 145/1995 Z. z. o správnych poplatkoch v znení neskorších predpisov a zákon č. 311/2001 Z. z. Zákonník práce v znení neskorších predpisov. 
Predpokladá sa, že v porovnaní so súčasnou právnou úpravou nemá ani významne zvýšený dopad na hospodárenie podnikateľskej sféry a iných právnických osôb. Predpokladá sa, že doterajšie náklady súvisiace so získaním príslušných oprávnení a osvedčení na výkon vybraných činností z hľadiska bezpečnosti a ochrany zdravia pri práci vo výške cca 1,5 mil. Sk ročne sa zvýšia na celkovú sumu cca 2,0 mil. Sk ročne.
Návrh zákona bol predmetom medzirezortného pripomienkového konania. Bol zaslaný prostredníctvom elektronickej pošty 15. júna 2005 predsedovi vlády Slovenskej republiky, všetkým podpredsedom vlády Slovenskej republiky, ministerstvám, ostatným ústredným orgánom štátnej správy, Konfederácii odborových zväzov Slovenskej republiky, Asociácii zamestnávateľských zväzov a združení Slovenskej republiky, Republikovej únii zamestnávateľov, Združeniu podnikateľov Slovenska, všetkým inšpektorátom práce, spolu 52 pripomienkujúcim subjektom. Pripomienky zaslalo 39 pripomienkujúcich subjektov, z toho 28 subjektov malo 111 zásadných pripomienok. Výsledky pripomienkového konania sú uvedené vo vyhodnotení pripomienkového konania.

Návrh zákona bol prerokovaný 15. augusta 2005 v Rade hospodárskeho a sociálneho partnerstva Slovenskej republiky. Na základe záverov Rady hospodárskeho a sociálneho partnerstva Slovenskej republiky, vzhľadom na rozsiahlosť pripomienok uplatnených sociálnymi partnermi k návrhu zákona, sa dňa 22. augusta 2005 uskutočnilo na Ministerstve práce, sociálnych vecí a rodiny Slovenskej republiky pracovné stretnutie sociálnych partnerov, na ktorom uplatnené pripomienky boli prerokované a doriešené. 

Návrh zákona bol predmetom rokovania Legislatívnej rady vlády Slovenskej republiky dňa 13. septembra 2005, ktorej pripomienky sú zapracované do tohto nového  znenia návrhu zákona.